সলমন খানের ‘বেলুচিস্তান–পাকিস্তান’ মন্তব্যে তোলপাড় নেটদুনিয়া

ওয়েব ডেস্ক: বলি তারকা সলমন খানের (Salman Khan) সাম্প্রতিক এক মন্তব্যে তোলপাড় সোশ্যাল মিডিয়া। সৌদি আরবের (Saudi Arbia) রিয়াধে অনুষ্ঠিত ‘জয় ফোরাম ২০২৫’-এ বক্তব্য রাখতে গিয়ে তিনি মধ্যপ্রাচ্যে কর্মরত দক্ষিণ এশিয়ান সম্প্রদায়ের প্রসঙ্গে ‘বালুচিস্তান’ ও ‘পাকিস্তান’-এর নাম আলাদা করে উল্লেখ করেন।

সালমান বলেন, “এখন যদি কোনও হিন্দি ছবি এখানে (সৌদি আরবে) রিলিজ করা হয়, সেটি সুপারহিট হবে। তামিল, তেলুগু বা মালয়ালম ছবিও শত কোটি ব্যবসা করবে, কারণ এখানে বিভিন্ন দেশ থেকে মানুষ এসেছে — বালুচিস্তান থেকে, আফগানিস্তান থেকে, পাকিস্তান থেকে… সবাই এখানে কাজ করছে।”

আরও পড়ুন: ফ্রেঞ্চ ফ্রেমে ‘গ্ল্যামার কুইন’ স্বস্তিকা

এই বক্তব্যের ভিডিওটি মুহূর্তে ভাইরাল হয়ে পড়ে। অনেকেই প্রশ্ন তুলেছেন, এটি কি ‘স্লিপ অফ টাং’ নাকি ইচ্ছাকৃত ইঙ্গিত? সাংবাদিক স্মিতা প্রকাশ এক্স (প্রাক্তন টুইটার)-এ লেখেন, “আমি জানি না এটা ভুলবশত হয়েছে কি না, কিন্তু অবাক করার মতো! সালমান খান বেলুচিস্তানকে পাকিস্তান থেকে আলাদা করে উল্লেখ করেছেন।” একজন নেট নাগরিক লেখেন, “এটা কি জ্ঞানের অভাব, না কি ইচ্ছে করে বেলুচিস্তানকে স্বাধীন সত্তা হিসেবে ইঙ্গিত?”

অন্যদিকে, অনেকেই অভিনেতাকে সমর্থন করেছেন। তাঁদের বক্তব্য, সালমানের মন্তব্যে আঞ্চলিক পরিচয়ের প্রতি সচেতনতা প্রতিফলিত হয়েছে। এক ব্যবহারকারী লেখেন, “সালমান খানের বক্তব্যে স্পষ্ট, বেলুচিস্তান পাকিস্তানের প্রদেশ নয়, এটি একটি জাতি। বেলুচ আমাদের পরিচয়।” তবে অনেকেই বলেছেন, এই মন্তব্যকে অতিরিক্ত বিশ্লেষণ করা উচিত নয়। এক ব্যবহারকারীর মন্তব্য, “বলিউড তারকার কাছ থেকে ভূ-রাজনৈতিক নিখুঁত বক্তব্য আশা করা ঠিক নয়।” এখনও পর্যন্ত ভাইজান বাঁ তাঁর টিম এই বিতর্কে কোনও সরকারি প্রতিক্রিয়া জানাননি।